**JEGYZŐKÖNYV**

**Készült:** Cserépfalu Községi Önkormányzat Képviselő-testületének **2015. május 21-én** tartott rendkívüli testületi ülésről

**Jelen vannak:** Csendes Péter polgármester

Nemes Bertalan alpolgármester

Nagy József képviselő

Dósa Sándor képviselő

Karcagi Sándorné képviselő

Mizser László képviselő

Virág László képviselő

**Tanácskozási joggal részt vesz az ülés teljes időtartamán:**

Farmosi Zoltán jegyző

**Csendes Péter:** Köszöntöm a képviselőket a mai rendkívüli testületi ülésünkön. Megállapítom, hogy a testület határozatképes. Egy képviselőtársunk később csatlakozik.

A jegyzőkönyv hitelestésére javaslom Nagy József és Karcagi Sándorné képviselőket. Aki egyetért a személyükkel, kérem kézfeltartással jelezze.

***Szavazásban résztvevő képviselők száma 6 fő***

***A Képviselőtestület 6 igen szavazattal, ellenszavazat és tartózkodás nélkül jegyzőkönyv hitelesítőnek Nagy József és Karcagi Sándorné képviselőket jelöli ki.***

**Csendes Péter**: A napirendi pontokat javaslom a meghívó szerint elfogadni. Aki egyetért ezzel kérem kézfeltartással jelezze.

***Szavazásban résztvevő képviselők száma 6 fő***

***A Képviselőtestület 6 igen szavazattal, ellenszavazat és tartózkodás nélkül a napirendi pontokat az alábbiak szerint fogadja el:***

**Napirendi pontok**

1. Óvoda felújítás - közbeszerzési referens és közbeszerzési Bizottság kiválasztása Előadó: Csendes Péter polgármester
2. Főzőkonyha üzemeltetésének lehetősége, gyermekétkeztetés feltételeit javító fejlesztések támogatására kiírt pályázat megtárgyalása

Előadó: Csendes Péter polgármester

1. Indítványok, javaslatok

***A képviselőtestület 1. napirendi pont keretében a Cserépfalu Napköziotthonos Óvoda felújítása kapcsán a közbeszerzési referensről és közbeszerzési bizottság tagjairól dönt***

**Csendes Péter:** Kértünk ajánlatokat közbeszerzési referensektől. 3 ajánlat érkezett, az egyik a Beirat Kft-től bruttó 107.950 Ft, a másik a Tabegu Kft-től bruttó 105.410 Ft, a harmadik pedig a Geo-Dit Bt-től 101.600 Ft bruttó összegben.

Van e kérdés, javaslat, hozzászólás ezzel kapcsolatban?

Aki egyetért azzal, hogy a közbeszerzési eljárás lefolytatásával, és az ajánlattételi felhívás elkészítésével a legalacsonyabb árat benyújtó Geo-Dit Bt-t bízzuk meg, kérem kézfeltartással jelezze.

***Szavazásban résztvevő képviselők száma 6 fő***

***A Képviselőtestület 6 igen szavazattal, ellenszavazat és tartózkodás nélkül az alábbi határozatot hozza:***

**44/2015.(V.21.) számú Kt. határozat**

**Tárgy:** Közbeszerzési referens kiválasztása, közbeszerzési bíráló bizottság tagjainak megválasztása

Cserépfalu Község Önkormányzatának képviselő-testülete megtárgyalta a Cserépfalui Napköziotthonos Óvoda felújítása című pályázattal kapcsolatos közbeszerzési tennivalókat.

A Képviselőtestület a polgármester által ismertetett 3 db közbeszerzési referensi ajánlata közül a legalacsonyabb ellenértéket kérő Geo-Dit Bt-t (3400 Mezőkövesd, Emese u. 10.) választja ki 101.600 Ft ajánlati összeget elfogadva.

A Képviselőtestület megbízza Pázmándi Pált, a Geo-Dit Kft. közbeszerzési referensét, hogy az óvoda felújítására vonatkozó ajánlattételi felhívást, annak összes dokumentumaival együtt

a következő testületi ülésre készítse el.

**Határidő:** 15 nap

**Felelős:** Csendes Péter polgármester

**Csendes Péter:** Ezen napirendi ponthoz kapcsolódóan kellene még döntenünk a közbeszerzési bizottság megválasztásáról is. Korábban más közbeszerzésekhez kapcsolódóan jegyző úr, a gazdálkodási előadó és a műszaki ellenőr volt a közbeszerzési bizottság tagja, javaslom, hogy jegyző úr, a gazdálkodási előadó legyen most is a közbeszerzési bizottság tagja, a 3. személy ki legyen?

**Farmosi Zoltán**: Szerintem Sáth Péter, aki a műszaki ellenőr.

**Csendes Péter**: Legyen akkor ő.

**Farmosi Zoltán**: 3 szempontnak kell megfelelni a közbeszerzési bizottság tagjainak. Lenni kell egy jogi vagy igazgatási végzettségű tagnak, ez lennék én, a gazdálkodás területén jártas szakembernek, ez lenne Kerékgyártó Károlyné, és a műszaki területen dolgozó lenne Sáth Péter, műszaki ellenőr.

**Csendes Péter:** Aki a közbeszerzési bizottság tagjainak Farmosi Zoltán, Kerékgyártó Károlyné, Sáth Pétert személyét támogatja, kérem kézfeltartással jelezze.

***Szavazásban résztvevő képviselők száma 6 fő***

***A Képviselőtestület 6 igen szavazattal, ellenszavazat és tartózkodás nélkül az alábbi határozatot hozza:***

**45/2015.(V.28.) számú Kt. határozat**

**Tárgy:** Cserépfalui Napköziotthonos Óvoda felújítása pályázathoz közbeszerzési bíráló bizottság megalakítása

Cserépfalu Község Önkormányzatának Képviselő-testülete megtárgyalta a „Cserépfalui Napköziotthonos Óvoda felújítása„ pályázat pályázattal kapcsolatos előterjesztést közbeszerzési eljárás megindítására.

A Képviselőtestület egyben az óvoda felújításával kapcsolatos beruházás közbeszerzésének lebonyolítása érdekében a hatályos közbeszerzési szabályzatnak megfelelő módon közbeszerzési bíráló bizottságot választ, melynek tagjai:

* Farmosi Zoltán jogi ismeretek
* Kerékgyártó Károlyné pénzügyi ismeretek
* Sáth Péter műszaki ellenőr

**Határidő:** azonnal, ill. 15 nap

**Felelős**: Farmosi Zoltán jegyző

**Határidő:** 15 nap

**Felelős:** Csendes Péter polgármester

***A Képviselőtestület 2. napirendi pont keretében a Főzőkonyha újraindításáról, illetve ehhez kapcsolódó pályázat benyújtásáról tárgyal***

**Csendes Péter:** Már korábban is felvetődött az általános iskolában lévő konyha főzőkonyhaként történő újra üzemeltetésének lehetősége. Kellene egy közös álláspont, hogy akarjuk-e, ha akarjuk, akkor van értelme a következő lépésnek, mely szerint május 29-ei határidő beadásával van egy pályázat, mely a gyermekétkeztetés feltételeinek javításával kapcsolatos.

A bogácsi konyhával próbáltam egyeztetni, kértem tőlük egy kimutatást, amiben fel van tüntetve havi szinten a nyersanyagszükséglet költsége, a bérigény, valamint, hogy hány fő alkalmazottat foglalkoztatnak.

Ezt visszaszámítva a mi kb. 100 fős kapacitásunkra, kb. 370 Ft/adag/nap jönne ki nyersanyagköltségként, ami kb. havi 800 e Ft-os tétel. Ehhez jönne még a szakképzett szakács bére. A konyhai kisegítőket közfoglalkoztatotti létszámból meg lehetne oldani. Az lenne a cél, hogy helyben, jó minőségű ételt készítsünk. Sokan jeleztek a településről is, hogy ha lesz főzés, akkor szeretnének igénybe venni az étkezést. Ráfordítás lenne most az elején, tisztasági festés mindképpen kell és eszközöket is be kell szerezni, de egyelőre ezt is meg lehet oldani a jelenlegi eszközökkel.

El kell dönteni, hogy akarjuk-e újraindítani a főzőkonyhát vagy nem. Felvettem a kapcsolatot a tankerület vezetőjével is ezzel kapcsolatban, mivel az épület vagyonkezelője jelenleg a KLIK, és elküldtem a két jelenleg érvényben lévő megállapodást, ami 2012-ben köttetett, erre küldött egy együttműködési megállapodás tervezetet az energiaköltségek megosztásával kapcsolatban.

A gázórának van egy almérője a konyhán, ami után tudjuk fizetni a fogyasztást, de a víznek nincs, és nem is lehet különválasztani, de ennek fejében az önkormányzat vállalná, hogy az iskola területén a fűnyírást megoldja.

Ha egyetértünk a konyha indításával, akkor a hatóságokkal fel kell venni a kapcsolatot, szakácsot kell keresni és konyhai kisegítőket kijelölni. Van-e ezzel kapcsolatban kérdés, javaslat?

**Nagy József**: Mondtad a 370 Ft/nap/adag nyersanyagköltséget, de ebből nekünk bevételünk is lesz.

**Csendes Péter**: Persze, meg a konyhakertben, amit a közmunkásokkal termeltetünk zöldségeket, azt is fel lehet használni a konyha részére.

**Virág László**: Szerintem indítsuk a konyhát, jó ötlet, várják a faluban, hogy újra induljon.

**Csendes Péter:** Június 13-a után a festést meg lehet csinálni, egyedül az edények olyanok, ami kérdés, mert az nincs olyan és annyi, amennyi kellene, de a konyha a nélkül is be tud indulni.

**Farmosi Zoltán:** Arra is figyelni kell, hogy szeptemberben új jogszabály lesz életben, szigorúbb előírásokkal és sokkal több megkötéssel.

**Csendes Péter:** Élelmezésvezető Jakab Lászlóné lenne, beszéltem vele erről, és elvállalta.

Nem tudjuk, hogy a pályázatot, ha benyújtjuk, kapunk-e rá támogatást, de ha nyerünk, akkor lesz egy olyan kötelezettség, hogy 10 évig üzemeltetni kell a konyhát.

*Dósa Sándor képviselő megérkezik az ülésre*

**Nemes Bertalan:** Menyi önerővel kell pályázni?

**Csendes Péter:** 95 %-os a támogatottságú a pályázat. Kb. 2,5 millió forint kellene eszközbeszerzésre. Úgy néz ki, hogy a pályázati összeg 50 %-át lehet eszközre fordítani. Sáth Péterrel egyeztettünk, hogy milyen felszereltség kellene. Kitaláltuk, hogy az egyik helyiségben lehetne egy hűtőkamra.

**Mizser László**: Azt a lagziknál is igénybe tudnának venni, ami plusz bevételt is jelenthet.

**Karcagi Sándorné**: Igen az visszahozná az árát.

**Csendes Péter:** Igen azt tudjuk hasznosítani.

**Nemes Bertalan**: Kérdés, hogy a KLIK a továbbiakban is üzemeltetni akarja-e az iskolát, mert akkor van-e létjogosultsága a főzésnek.

**Csendes Péter**: Igen, ennek van létjogosultsága.

**Farmosi Zoltán**: A helyben történő étkeztetés javítására írták ki a pályázatot.

**Csendes Péter:** Elsősorban az óvodai étkeztetés javítására.

Május 29-ig lehet benyújtani, de összesen 1 milliárd forint van erre a célra országosan. Sáth Péter elkészítené a költségvetést. Forráshiány miatt biztos, hogy lesznek olyanok, akik tartalék listára kerülnek.

**Farmosi Zoltán:** Ha újra indul a konyha, oda kell figyelni, hogy minden rendben legyen, mert ez kötelező önkormányzati feladat. Ha bevállaljuk, akkor máris el kell kezdeni az engedélyeztetési eljárást.

**Nagy József**: Van-e Cserépváralja felé valamilyen kötelezettségünk a szerződésbontást illetően?

**Farmosi Zoltán**: 1 évre kötöttünk velük szerződést, ami augusztus 31-évellejár, így nincs.

**Nemes Bertalan:** Ha mi főzünk a szociális étkezők számára tudjuk-e biztosítani a kihordást?

**Csendes Péter:** Azt nekünk kell megoldani, kisbusz van.

**Dósa Sándor:** Azért is lenne jó, hogy ha működne a konyha, mert ezzel munkahelyet is tudunk teremteni. A kb. 100 fős étkezői létszám kikből tevődik össze?

**Csendes Péter**: Óvoda, iskola, szociális és vendégétkezők.

**Dósa Sándor:** Ha Cserépváralján belemertek vágni, akkor itt miért ne vállalhatnánk be a helyben főzést.

**Mizser László**: Én támogatom a konyha beindítatását és a pályázatot.

Karcagi Sándorné: Mindenképpen támogatom a konyha beindítását, hiszen szükségünk van arra, gyermekeink és időseink érdekében, hogy a saját konyhánkban készült ételeket kapják.

Úgy gondolom, hogy a pályázat lehetőségét sem szabad kihagyni.

**Csendes Péter:** Ha nincs más javaslat, hozzászólás, felteszem szavazásra, hogy aki egyetért azzal, hogy 2015. szeptemberétől a konyhát újraindítsuk és a pályázatunkat május 29-ig benyújtsuk, kézfeltartással jelezze.

***Szavazásban résztvevő képviselők száma 7 fő***

***A Képviselőtestület 7 igen szavazattal, ellenszavazat és tartózkodás nélkül az alábbi határozatot hozza:***

**46/2015.(V.21.) számú Kt. határozat**

**Tárgy**:” Gyermekétkeztetés feltételeit javító fejlesztések támogatására” pályázat benyújtása

Cserépfalu Község Önkormányzatának Képviselő-testülete megtárgyalta a polgármester előterjesztésében a Cserépfalu Hórvölgye Tagiskolában újra működtetendő főzőkonyha létesítésének szükségességét. A polgármester a képviselő-testülettel ismertette az Önkormányzat és a KLIK közötti Együttműködési Megállapodást is.

A Képviselőtestület a kormány által kiírt „gyermekétkeztetés feltételeit javító fejlesztések támogatása”

**pályázat benyújtásával** **jóváhagyólag egyetért**,

egyben megbízza a polgármestert, hogy a „Gyermekétkeztetés feltételeit javító fejlesztések támogatása” pályázatot 9.621.697 Ft beruházási összköltséggel, melyből 481.085 Ft önkormányzati önerőt az idei költségvetésében biztosítja, a pályázatot határidőben nyújtsa be és arról tájékoztassa a testületet.

Határidő: május 29.

Felelős: Csendes Péter

Polgármester

***A Képviselőtestület 3. napirendi pont keretében indítványokról, javaslatokról tárgyal***

**Csendes Péter:** A falunapokkal kapcsolatban el kellene dönteni, hogy mi legyen a pénteki fellépővel. Nem is feltétlen szükséges, hogy pénteken legyen sztárfellépő. A bortúra után az Origó-M zenekar akkor korábban kezdene, a kisebb népi zenekarok pedig ott lesznek a pincéknél.

**Mizser László**: Ha szombaton lesz sztárvendég, akkor én sem gondolnám, hogy feltétlen szükséges fellépőt felkérni.

**Csendes Péter:** Azt kell még eldönteni, hogy a bortúrán milyen módszert alkalmazzunk a pincéknél a borkiadáshoz. Maradjon a karszalag, vagy zsetonos megoldás legyen. A zseton azért lenne jó, mert jobban nyomon lehetne követni, hogy mennyit kell fizetnünk a borosgazdáknak.

**Nemes Bertalan**: A poharat megveszik, és lenne mellé zseton?

**Csendes Péter**: Igen. Bele lenne téve 10 vagy 8 zseton, a pincék számától függően és azt ott használja fel, és annál a pincénél, ahol akarja,

**Mizser László:** Jelezték, hogy a rendezvénytéren nem lehet bort venni.

**Csendes Péter:** Igen ez probléma, de oda nem lehet a pincéből levinni.

**Nemes Bertalan**: A büféssel kell megbeszélni, hogy bor is legyen ott.

**Csendes Péter:** Meg lehetne szólítani olyanokat, akik vállalnának sütést vagy főzést a rendezvénytéren.

**Virág László**: Az önkormányzat sütőjét nem lehetne felvonultatni oda?

**Csendes Péter:** Kolbásszal igen. Azt meg lehetne csinálni, hogy babgulyást főzünk és kolbászt sütünk.

Mi legyen akkor a péntek esti programmal? Ne legyen akkor sztárfellépő és az Origó-M hamarabb vonuljon fel? Ezen meg tudnánk spórolni 300-400 e Ft-ot.

Meg a bortúrán zsetont és az ételt is megoldjuk magunk?

**Nemes Bertalan**: Az ételt nem lehetne zsetonosan megoldani?

**Csendes Péter**: Azt akkor inkább étkezési jeggyel kellene.

**Nagy József**: Egyszerűbb lenne, ha nem kellene sorba állni pénzzel, csak a jegyet veszik meg. Szerintem jó lenne a zseton akár fából is.

**Csendes Péter:** Akkor próbáljuk így megoldani, ahogy megbeszéltük. Még egy fémipari vagy famegmunkáló szakembert kellene megkeresni a zseton miatt vagy még akár műanyagból is meg lehetne csinálni, ha az olcsóbb. Majd utána nézek.

**Nemes Bertalan:** A Művelődési Ház előtti teret be kellene fejezni.

**Csendes Péter:** Június 26-ig meglesz.

**Nemes Bertalan**: A posta külső festését is meg kellene csinálni.

**Csendes Péter**: Azt is valószínű, hogy meg tudjuk csinálni.

Mivel több indítvány javaslat nincs, a polgármester az ülést bezárja.

K.m.f.

***Csendes Péter Farmosi Zoltán***

***polgármester jegyző***

Jegyzőkönyv hitelesítők:

***Karcagi Sándorné Nagy József***